Õhtupoole jalutasime Melbourne'i ärikvartalis ringi. Melbourne'i kõrghoonete rajooni läbib kitsas jõgi ja valgustatud tornmajad on jõekaldal väga ilus vaatepilt. Samuti käisime ära ühes turismimagnetis: tornmajas, millel kõrgust 300 meetrit ehk 92  korrust. 88-ndal korrusel oli suur vaateplatvorm, kust oli võimalik igast küljest linna vaadata. Kõikjal maast laeni aknad. Päris kõrgel olime, mina igatahes nina vastu klaasi panna ei tahtnud. Aga ilus vaade avanes tuledes linnale. Ekstreemsuse armastajatele oli maja külge ehitatud väikene üleni klaasist kuubik ehk 88-ndal korrusel oli sul jalge all ainult õhk. Meie sinna sisse ei roninud.